Turkki / Helmikuun 2023 maanjäristysten vaikutukset ja järistysalueiden humanitaarinen tilanne

Turkey / The effects of February 2023 earthquakes and the humanitarian situation in the affected areas

**Kysymykset**

1. Millaista tuhoa Turkin eteläosissa helmikuussa 2023 tapahtuneet maanjäristykset aiheuttivat?  
   
2. Miten maanjäristykset ovat vaikuttaneet järistysalueiden humanitaariseen tilanteeseen? Millaista humanitaarista apua alueilla on saatavilla?   
  
3. Onko maanjäristyksillä ollut vaikutusta järistysalueiden yleiseen turvallisuustilanteeseen? Millaisista turvallisuusvälikohtauksista tai muista levottomuuksista on raportoitu?

***Questions***

1. What kind of destruction was caused by the February 2023 earthquakes in southern Turkey?   
  
2. How did the earthquakes affect the humanitarian situation in the affected areas? 3. What kind of humanitarian assistance is available?   
  
3. Have the earthquakes affected the general security situation in the affected areas? What kind of security incidents or other types of unrest have been reported?

*Tässä kyselyvastauksessa käsitellään Turkin helmikuun 2023 maanjäristysten maan eteläosissa aikaansaamia tuhoja, maanjäristysalueiden humanitaarista tilannetta ja järistysten vaikutuksia järistysalueiden turvallisuustilanteeseen. Vastaus käsittelee järistysalueiden tilannetta yleisellä tasolla, eikä se pyri esimerkiksi hahmottamaan eroja eri maakuntien humanitaaristen tilanteiden välillä. Vastaus perustuu pääasiassa Turkin hallituksen ja Yhdistyneiden kansakuntien (YK) alaisten järjestöjen aiheesta laatimiin raportteihin, joiden sisältämiä tietoja täydennetään erityisesti järistysalueiden turvallisuustilannetta käsittelevässä alakohdassa eri uutislähteiden ja kansainvälisten ihmisoikeusjärjestöjen raportoinnilla. Vastauksessa ei käsitellä maanjäristysten vaikutuksia Syyrian tilanteeseen, minkä osalta erityisesti Luoteis-Syyrian[[1]](#footnote-1) kärsimät tuhot ovat korostuneet.*

## Millaista tuhoa Turkin eteläosissa helmikuussa 2023 tapahtuneet maanjäristykset aiheuttivat?

Turkin eteläosissa tapahtui 6.2.2023 kaksi voimakasta maanjäristystä, jotka olivat voimakkuudeltaan 7,7 ja 7,6 Richterin asteikolla[[2]](#footnote-2).[[3]](#footnote-3) Maanjäristyksistä ensimmäinen tapahtui noin neljän jälkeen aamuyöstä Kahramanmaraşin maakunnassa sijaitsevassa Pazarcıkin piirikunnassa. Toinen maanjäristyksistä tapahtui noin kahdeksan tuntia myöhemmin niin ikään Kahramanmaraşin maakunnassa sijaitsevassa Elbistanin piirikunnassa.[[4]](#footnote-4) Lisäksi järistysalueella on raportoitu YK:n humanitaaristen asioiden koordinointitoimiston (OCHA) 11.4.2023 julkaiseman katsauksen mukaan yli 22 000 jälkijäristystä.[[5]](#footnote-5) Jälkijäristyksiä ja niiden vaikutuksia käsitellään esimerkiksi Reutersin 1.3.2023 julkaisemassa laajassa artikkelissa, jonka mukaan niistä voimakkaimmat ovat tapahtuneet 20.2.2023 Hatayn maakunnassa (6,4 magnitudia) ja 27.2.2023 Malatyan maakunnassa (5,6 magnitudia).[[6]](#footnote-6)

Helmikuun 2023 maanjäristysten arvioidaan vaikuttaneen eniten 11 Etelä- ja Kaakkois-Turkin maakuntaan, jotka ovat Adana, Adıyaman, Diyarbakır, Elazığ, Gaziantep, Hatay, Kahramanmaraş, Kilis, Malatya, Osmaniye ja Şanlıurfa.[[7]](#footnote-7) OCHA:n 11.4.2023 julkaisemassa katsauksessa viitataan Turkin suuronnettomuus- ja hätätilaviraston (AFAD) 5.4.2023 päivitettyihin tilastoihin, joiden mukaan helmikuun järistyksissä olisi kuollut 50 339 ja loukkaantunut 107 204 henkilöä. Katsauksen mukaan eniten kuolonuhreja raportoitiin Hatayn, Gaziantepin ja Kahramanmaraşin maakunnissa.[[8]](#footnote-8) Turkin hallituksen maaliskuussa 2023 julkaistun raportin perusteella lähes kaikki kuolonuhrit olivat koituneet asuinrakennusten romahtamisesta.[[9]](#footnote-9) Uutislähteiden perusteella myös voimakkaat jälkijäristykset ovat vaatineet uhreja, joskin tiedot kuolonuhreista, loukkaantuneista ja yleisemmin aineellisista vahingoista vaihtelevat jonkin verran lähteestä toiseen.[[10]](#footnote-10) Turkin hallituksen katsotaan myös epäonnistuneen pelastustoimien toteuttamisessa,[[11]](#footnote-11) ja esimerkiksi verkkolehti Middle East Eyen (MEE) mukaan Adıyamanin ja Hatayn maakunnissa avun toimittamisessa kesti useita päiviä[[12]](#footnote-12).

Turkin presidentti Recep Tayyip Erdoğan julisti järistysalueille kolmen kuukauden mittaisen hätä- tai poikkeustilan (*state of emergency*) 7.2.2023.[[13]](#footnote-13) Kansainvälisen ihmisoikeusjärjestö Human Rights Watchin mukaan poikkeustila antaa luonnonkatastrofin yhteydessä hallitukselle valtuudet asetusten antamiseen, jotka mahdollistavat yksityisen ja julkisen omaisuuden, – kuten maan, rakennusten, ajoneuvojen, polttoaineen, lääketarvikkeiden ja ruoan – käyttöönoton ja hyödyntämisen pelastus- ja avustustoimien yhteydessä. Tämän lisäksi poikkeustila mahdollistaa asevoimien käytön pelastus- ja avustustehtävissä, maanjäristysalueilla toimivien liikeyritysten aukioloaikojen hallinnoimisen ja maanjäristysalueille pääsyn rajoittamisen.[[14]](#footnote-14) OCHA:n 6.4.2023 julkaiseman raportin mukaan AFAD määritteli 3.4.2023 myös Batmanin, Bingölin, Kayserin, Mardinin ja Niğden maakunnat osaksi katastrofialuetta ja siten oikeutetuiksi Turkin hallinnon avustuksiin sen jälkeen, kun näiden maakuntien alueella sijaitsevista asutuskeskuksista oli paikannettu järistysten vahingoittamia rakennuksia.[[15]](#footnote-15)

Turkin hallituksen yhteistyössä YK:n ja EU:n kanssa tuottaman, maaliskuussa 2023 julkaistun raportin mukaan maanjäristyksissä eniten kärsineiden 11 maakunnan vuoden 2022 yhteenlaskettu kokonaisväkiluku oli hieman yli 14 miljoonaa (14 013 196). Maakunnissa oleskeli yli 1,7 miljoonaa (1 738 035) syyrialaispakolaista[[16]](#footnote-16).[[17]](#footnote-17) OCHA:n 11.4.2023 julkaiseman katsauksen mukaan maanjäristyksistä eniten kärsineiden 11 maakunnan yhteenlaskettu väkiluku on noin 15,6 miljoonaa. Järistysten raportoidaan vaikuttaneen näiden maakuntien alueella suoraan arviolta 9,1 miljoonaan henkilöön.[[18]](#footnote-18) IOM:n maaliskuun 2023 alussa julkaisemassa katsauksen mukaan maanjäristyksissä eniten kärsineiden 11 maakunnan alueella eniten tuhoja kokeneiden alueiden väkiluku on noin 7,1 miljoonaa.[[19]](#footnote-19)

Turkin hallituksen maaliskuussa 2023 julkaiseman raportin mukaan maanjäristyksistä eniten kärsineiden 11 maakunnan alueella on lähes 2,6 miljoonaa rakennusta ja yli 5,6 miljoonaa asuntoa (*housing unit*).[[20]](#footnote-20) Raportissa esitetään erilaisia arvioita helmikuun maanjäristysten aikaansaamista tuhoista. Yhtäältä raportissa arvioidaan, että 280 000 rakennusta olisi joko romahtanut tai kärsinyt mittavaa vahinkoa järistyksen seurauksena.[[21]](#footnote-21) Luku on varsin lähellä OCHA:n 11.4.2023 julkaisemassa katsauksessa esitettyä arviota, jonka mukaan noin 298 000 rakennusta olisi tuhoutunut järistysalueilla täydellisesti.[[22]](#footnote-22)

Turkin hallituksen maaliskuun 2023 raportissa viitataan myös Turkin ympäristö-, kaupungistumis- ja ilmastonmuutosministeriön 6.3.2023 päivitettyyn arvioon, jonka mukaan 518 009 rakennusta olisi joko romahtanut, purkukunnossa tai kärsinyt mittavaa vahinkoa (*severely damaged*), 131 577 olisi kärsinyt kohtalaista vahinkoa (*moderately damaged*) ja 1 279 727 vähäistä vahinkoa (*lightly damaged*). Näiden tietojen perusteella raportissa esitetään, että maanjäristykset olisivat aiheuttaneet majoitukseen liittyvän ongelman suoraan miltei 2,3 miljoonalle (2 273 551) henkilölle.[[23]](#footnote-23) Kyseinen arvio toistetaan myös raportin tiivistelmäosiossa, jonka mukaan tuhot olisivat keskittyneet erityisesti Adıyamanin, Gaziantepin, Hatayn, Kahramanmaraşin ja Malatyan maakuntiin.[[24]](#footnote-24) Myös OCHA:n 11.4.2023 julkaisemassa katsauksessa rakennusten ja infrastruktuurin kärsimien tuhojen raportoidaan keskittyneen mainittuihin maakuntiin siten, että arvioiduista tuhoista 81 % olisi tapahtunut näiden maakuntien alueella.[[25]](#footnote-25)

Edellä käsitellyn Turkin ympäristö-, kaupungistumis- ja ilmastonmuutosministeriön arvion rinnalla Turkin hallituksen raportissa tarkastellaan myös toista saman ministeriön tuottamaa arviota, joka ei ole yhteneväinen edellä esitetyn kanssa. Toisen arvion mukaan maanjäristysalueen maakunnissa oli arvioitu 6.3.2023 mennessä yhteensä yli 1,7 miljoonaa (1 712 182) rakennusta vahinkojen varalta. Rakennuksista 35 355 oli romahtanut, 17 491 edellytti purkamista, 179 786 oli kärsinyt vakavaa vahinkoa, 40 228 kohtalaista vahinkoa ja 431 421 vähäistä vahinkoa.[[26]](#footnote-26) Raportin tiivistelmäosiossa esitetään ylimalkainen arvio, jonka mukaan yli puoli miljoonaa rakennusta olisi kärsinyt vahinkoa maanjäristyksissä ja myös viestintä ja energiainfrastruktuuri olisi kärsinyt vahinkoa.[[27]](#footnote-27)

Turkin hallituksen maaliskuussa 2023 julkaisemassa raportissa maanjäristysten tuhoalueen todetaan olevan 110 000 neliökilometrin suuruinen ja maanjäristysten tuhojen arvioidaan olevan rahassa mitattuna 103,6 miljardia Yhdysvaltain dollaria (USD), eli 9 % Turkin vuodelle 2023 ennustetusta bruttokansantuotteesta.[[28]](#footnote-28) Asuntokannan kärsimien vahinkojen rahalliseksi arvoksi arvioidaan 56,9 miljardia, julkisen infrastruktuuriin ja julkishallinnon rakennusten taas 12,9 miljardia ja yksityisen sektorin[[29]](#footnote-29) rakennusten 11,8 miljardia dollaria.[[30]](#footnote-30) Turkin hallituksen jälleenrakennusstrategian perusteella järistysalueelle aiotaan rakentaa 488 654 taloa.[[31]](#footnote-31)

Järistysalueiden rakennusten ja asuntojen, perusinfrastruktuurin, terveydenhuoltojärjestelmä ja koulujärjestelmän kärsimiä tuhoja tarkastellaan omissa alaluvuissaan vastauskohdassa 2.

## Miten maanjäristykset ovat vaikuttaneet järistysalueiden humanitaariseen tilanteeseen? Millaista humanitaarista apua alueelle on saatu?

Vastauskohdassa käsitellään Turkin helmikuun 2023 maanjäristysten järistysalueiden humanitaarista tilannetta ja alueille toimitettua humanitaarista apua siten, että tilannetta hahmotellaan sektorikohtaisesti omissa alaluvuissaan. OCHA:n 11.4.2023 julkaiseman katsauksen mukaan järistysalueiden asukkaista (joita yhteensä n. 15,6 miljoonaa) 5,2 miljoonalle pyritään tarjoamaan YK:n koordinoimaa humanitaarista apua.[[32]](#footnote-32) Katsauksen julkaisuajankohtaan tultaessa YK-järjestöt ja humanitaariset partneriorganisaatiot olivat toimittaneet (jonkinasteista) apua yli 4,2 miljoonalle henkilölle.[[33]](#footnote-33)

### Asuminen ja majoitus

OCHA:n 11.4.2023 julkaisemassa katsauksessa viitataan Turkin perhe- ja sosiaalipalveluministeriön tietoihin, joiden mukaan maanjäristysten seurauksena 1,6 miljoonaa ihmistä eläisi epämuodollisissa asumuksissa, joista useimmat ovat itse rakennettuja asumuksia (*makeshift shelters*) tai telttoja.[[34]](#footnote-34) OCHA:n mukaan tällaiset asumukset on rakennettu epämuodollisille asuinalueille (*informal sites*) tai lähelle asukkaiden vahingoittuneita koteja.[[35]](#footnote-35) Asumusten elinolosuhteet ovat äärimmäisen niukat (*extremely basic*) ja palveluihin pääsy on rajoitettua tai sitä ei ole ollenkaan. Vaikka tällaisissa asumuksissa elävät perheet ovat saaneet OCHA:n mukaan jonkin verran hätäapua, heillä on parempiin asumuksiin ja vesi- ja sanitaatiopalveluihin sekä perus kotitaloustarvikkeisiin liittyviä tarpeita.[[36]](#footnote-36)

Turkin hallituksen yhdessä YK:n ja EU:n kanssa koostaman, maaliskuussa 2023 julkaistun raportin mukaan hätätilamajoitusta tarjotaan maanjäristysalueella yhteensä 1 593 808 henkilölle, joista 1 440 668 asuu telttamajoituksessa[[37]](#footnote-37) ja 34 120 konttiasunnoissa (*container-homes*)[[38]](#footnote-38). Myös matkustajakoteja (*boarding house*), opettajille tarkoitettuja vierasmajoja ja hotelleja on käytetty eri puolilla Turkkia ihmisten majoittamiseen ja ruokaan liittyvien tarpeiden täyttämiseen.[[39]](#footnote-39) Raportin mukaan hotellit, matkustajakodit, koulutuskeskukset ja opettajien vierasmajat tarjosivat (maaliskuussa 2023) päivittäin majoituksen 465 000 ja ruokaa 1,5 miljoonalle henkilölle.[[40]](#footnote-40) OCHA:n 6.4.2023 julkaiseman raportin mukaan Turkin sisäministeriö ilmoitti 5.4.2023, että järistysalueille olisi perustettu 345 telttakaupunkia[[41]](#footnote-41), joihin on majoitettu 2,6 miljoonaa henkeä, ja 305 konttikaupunkia[[42]](#footnote-42), joihin on majoitettu lähes 79 000 henkeä.[[43]](#footnote-43)

OCHA:n 11.4.2023 julkaiseman katsauksen mukaan hätätilamajoitukseen ja muuhun kuin ruokaan liittyviin perushyödykkeisiin (*non-food items*) liittyvää apua pyritään tarjoamaan 1,5 miljoonalle henkilölle. Katsauksen mukaan tällaisista henkilöistä 759 536:lle oli kyetty toimittamaan 11.4.2023 mennessä kotitaloustarvikkeita, minkä lisäksi YK oli tukenut Turkin hallinnon hätätilamajoitukseen liittyvää apua, jonka kautta paranneltuja katettuja asumuksia (*improved covered living space*) oli rakennettu 769 536 henkilölle ja perus kotitaloustarvikkeita toimitettu 4 201 600 henkilölle. Väliaikaista asumistukea (*temporary settlement support*) annettiin 597 836 henkilölle. Lisäksi 2 000 henkilölle oli tarjottu latauspiste matkapuhelimen lataamiseen.[[44]](#footnote-44)

OCHA:n 17.4.2023 julkaiseman raportin mukaan ympäristökysymyksiin liittyvät haasteet vaikuttavat järistysalueella erityisesti epämuodollisilla asuinalueilla ja telttakaupungeissa majoittuviin henkilöihin. Rankkasateet aiheuttivat Adıyamanin, Hatayn, Kahramanmaraşin, Malatyan ja Şanlıurfan maakunnissa 10.4. ja 11.4. tulvimista teltoissa ja muissa asumuksissa. Raportin mukaan odotettu sään lämpeneminen tulevien viikkojen ja kuukausien aikana edellyttää hätätilamajoitusten mukauttamista lämpenevän sään haittavaikutusten lieventämiseksi.[[45]](#footnote-45)

### 2.2. Sisäisesti siirtymään joutuneet henkilöt (IDP) ja syyrialaispakolaiset

Turkin hallituksen maaliskuussa 2023 julkaiseman raportin mukaan helmikuun maanjäristysten seurauksena sisäisesti siirtymään joutuneita henkilöitä (IDP) oli 3,3 miljoonaa.[[46]](#footnote-46) IOM:n maaliskuun 2023 alussa julkaiseman katsauksen mukaan sisäisesti siirtymään joutuneita olisi eri arvioiden perusteella ainakin 2,7 miljoonaa.[[47]](#footnote-47) OCHA:n 11.4.2023 julkaiseman katsauksen mukaan noin 3 miljoonaa ihmistä olisi joutunut siirtymään pois kotialueeltaan helmikuun 2023 maanjäristysten seurauksena.[[48]](#footnote-48) OCHA:n 6.4.2023 julkaisemassa raportissa huomioidaan AFADin ilmoitus, jonka mukaan järistysalueen ulkopuolella sijaitseviin maakuntiin majoittuneiden henkilöiden määrä olisi merkittävässä laskussa ihmisten palatessa järistysalueella sijaitsevien kotimaakuntiensa alueelle.[[49]](#footnote-49) Turkin hallituksen maaliskuussa 2023 julkaiseman raportin mukaan hallinto on luvannut jokaiselle maanjäristyksistä kärsineelle kotitaloudelle 10 000 Turkin liiran (520 dollaria) suuruisen kertaluontoisen käteisavustuksen[[50]](#footnote-50). Lisäksi sellaisille kotitalouksille, joiden kodit ovat kärsineet vähintään kohtalaista vahinkoa, myönnetään muuttoa varten 15 000 liiran suuruinen kertakorvaus ja vuodeksi kuukausittainen asumistuki, jonka suuruus on joko 3 000 tai 5 000 liiraa.[[51]](#footnote-51) OCHA:n 6.4.2023 julkaiseman raportin mukaan Turkin sisäministeriö ilmoitti 5.4.2023, että 10 000 liiran käteisavustuksia olisi maksettu yli 1,6 miljoonalle henkilölle.[[52]](#footnote-52)

Kuten edellä käy ilmi, maanjäristysalueella oleskeli ennen järistyksiä noin 1,7 miljoonaa syyrialaispakolaista. Human Rights Watchin 22.3.2023 julkaiseman kannanoton mukaan Turkki rajoittaa lähtökohtaisesti pakolaisten liikkumista sen maakunnan ulkopuolelle, jonka alueella he ovat rekisteröityneet, ellei heille ole myönnetty tähän erillistä lupaa.[[53]](#footnote-53) Turkin viranomaiset antoivat 7.2.2023 asetuksen, joka mahdollisti järistyksistä kärsineiden 10 maakunnan[[54]](#footnote-54) alueella oleskelevien syyrialaisten matkustamisen muihin Turkin maakuntiin (pl. Istanbul[[55]](#footnote-55)) enimmillään 90 päivän ajaksi.[[56]](#footnote-56) Al Jazeeran 24.2.2023 julkaiseman artikkelin mukaan poikkeusasetuksen ehtona oli, että pakolaiset kykenisivät vastaamaan itse majoituksesta uudessa asuinpaikassaan.[[57]](#footnote-57)

Turkin viranomaiset antoivat 13.2.2023 uuden asetuksen, joka mahdollisti viidessä maanjäristyksistä eniten kärsineessä maakunnassa (Adıyaman, Gaziantep, Hatay, Kahramanmaraş ja Malatya) oleskeleville pakolaisille mahdollisuuden matkustaa toiseen maakuntaan 60 päivän ajaksi ilman erillisen matkustusluvan anomista[[58]](#footnote-58) tai muita matkustamiseen liittyviä ehtoja[[59]](#footnote-59). Kyseinen 60 päivän poikkeuslupa koski myös Adanan, Diyarbakırin, Kilisin, Osmaniyen ja Şanlıurfan maakunnissa oleskelevia pakolaisia,[[60]](#footnote-60) mutta tässä tapauksessa henkilöltä edellytetään Al Jazeeran mukaan matkustusluvan anomista ennen poistumista maakunnan alueelta.[[61]](#footnote-61) Human Rights Watchin kannanoton perusteella matkustuslupaa myönnettäessä edellytetään, että lupaa anovan henkilön koti on vakavasti vaurioitunut, minkä lisäksi henkilöllä tulee olla lääketieteelisiä tarpeita, joita ei voida täyttää rekisteröintimaakunnan alueella. Lisäksi Human Rights Watch esittää, että Adanan, Diyarbakırin, Kilisin, Osmaniyen ja Şanlıurfan maakunnissa oleskelevilla pakolaisilla ei ole lupaa asettua sellaisille asuinalueille, joissa uusien pakolaisten rekisteröiminen on virallisesti lopetettu. Human Rights Watch kuvaa kannanotossaan matkustusluvalle asetettua 60 päivän enimmäisaikaa mielivaltaiseksi ja vahingolliseksi.[[62]](#footnote-62)

OCHA:n 11.4.2023 julkaiseman katsauksen mukaan Turkin maahanmuuttoviranomaiset raportoivat myöntäneensä 4.4.2023 mennessä pakolaisille yhteensä 145 874 matkustuslupaa, joiden turvin he kykenevät oleskelemaan väliaikaisesti sen maakunnan ulkopuolella, jonne he ovat rekisteröityneet.[[63]](#footnote-63)

### Ruoan ja veden saatavuus

OCHA:n 17.4.2023 julkaiseman katsauksen mukaan ruoka-apua toimitetaan päivittäin 2,38 miljoonalle henkilölle, minkä lisäksi 900 000 henkilölle oli toimitettu rahallista apua ruoan hankkimiseen.[[64]](#footnote-64) Tämän lisäksi 750 Gaziantepin ja Kilisin alueen kotitaloutta (yhteensä n. 3000 henkilöä) oli saanut kausittaista maataloustukea elinkeinonsa harjoittamiseen.[[65]](#footnote-65) Turkin hallituksen maaliskuussa 2023 julkaiseman raportin mukaan järistysalueille on lähetetty 369 kenttäkeittiötä (*mobile kitchens*).[[66]](#footnote-66) OCHA:n 6.4.2023 julkaiseman raportin mukaan järistysalueella toimii noin 376 kenttäkeittiötä, jotka ovat Turkin punaisen puolikuun, AFADin, Turkin puolustusministeriön, santarmilaitoksen, YK-järjestöjen ja (kansainvälisten) kansalaisjärjestöjen ylläpitämiä. Lisäksi noin 135 000 ruokapakettia oli toimitettu arviolta 457 000 avunsaajalle yhdeksässä maakunnassa.[[67]](#footnote-67) OCHA:n 17.4.2023 julkaiseman raportin mukaan ruokapaketteja oli toimitettu 13.4.2023 mennessä yhteensä 136 569 kappaletta.[[68]](#footnote-68)

OCHA:n 11.4.2023 julkaiseman katsauksen mukaan vesi-, sanitaatio- ja hygieniapalveluita (WASH) on määrä toimittaa 1,5 miljoonalle henkilölle. Katsauksen kirjoittamishetkellä nämä palvelut tavoittivat eri maakunnissa yhteensä 543 594 henkilöä.[[69]](#footnote-69) OCHA:n 6.4.2023 julkaiseman raportin mukaan vesi-, sanitaatio- ja hygieniapalveluiden tarve on järistysalueilla edelleen korkea. Veden steriloinnissa ilmenevät puutteet (*limited disinfection procedures for water canals*) ja oksennustaudin, ripulin, keuhkokuumeen, syyhyn ja täiden raportoitu lisääntyminen eri puolilla järistysaluetta ovat herättäneet huolta terveyssektorilla.[[70]](#footnote-70) OCHA:n humanitaaristen partneriorganisaatioiden kerrotaan toimittavan järistysalueille vettä, käymälöitä, suihkuja ja hygieniapakkauksia. Avustusten jakamisessa on kiinnitetty huomiota mm. WASH-tilojen jaottelemiseen sukupuolen perusteella ja tilojen käyttäjien yksityisyyteen ja turvallisuuteen liittyviin järjestelyihin.[[71]](#footnote-71)

### Infrastruktuuri

Turkin hallituksen maaliskuun 2023 raportin mukaan helmikuun maanjäristykset vahingoittivat monin paikoin ajoteitä ja junaratoja, ja joissakin tapauksissa teiden kärsimät vahingot muodostivat esteen hätäavun toimittamiselle. Kokonaisuudessaan Turkin tieverkoston ja lentoliikenteen esitetään kestäneen järistykset suhteellisen hyvin ja mahdollistaneen hätäavun toimittamisen, joskin Adanan, Gaziantepin ja Hatayn lentokentät suljettiin maanjäristysten jälkeen lyhyeksi aikaa kaupalliselta lentoliikenteeltä.[[72]](#footnote-72) OCHA:n 11.4.2023 julkaiseman katsauksen mukaan maanjäristysten keskeiselle infrastruktuurille aiheuttama vahinko on johtanut häiriöihin hyödykkeiden ja palveluiden saatavuudessa. Fyysisten vahinkojen ja peruspalveluille aiheuttamien häiriöiden todetaan vaikuttaneen eri alueisiin eri tavoin, ja palveluihin pääsyn kerrotaan olevan rajallisempi maaseutualueilla. Veteen ja sanitaatioon, kuljetuksiin, julkisiin palveluihin, sähkönjakeluun ja tietoliikenteeseen liittyvän infrastruktuurin todetaan kärsineen vahinkoa, mutta infrastruktuuri on palautettu toimintaan monilla alueilla. Juomaveteen liittyvä infrastruktuuri on suurelta osin korjattu, mutta pullotettua vettä jaetaan edelleen erityisesti virallisessa tai epävirallisessa väliaikaismajoituksessa (*settlement*) eläville henkilöille, joilla on rajoitteita juoksevan veden ja sanitaatiojärjestelmien saatavuudessa.[[73]](#footnote-73)

### Terveydenhuoltojärjestelmä

Turkin hallituksen maaliskuussa 2023 julkaiseman raportin mukaan maanjäristyksistä eniten kärsineiden 11 maakunnan alueella toimi ennen järistyksiä 116 sairaalaa, joissa oli 23 853 vuodepaikkaa, ja 2 454 terveyskeskusta (*primary-level healthcare facility*). Järistysten seurauksena yhteensä 42 sairaalarakennuksen[[74]](#footnote-74) arvioidaan kärsineen joko vakavaa tai kohtalaista vahinkoa ja 94 sairaalarakennuksen vähäistä vahinkoa.[[75]](#footnote-75) Raportin mukaan maanjäristysalueella toimi ennen järistyksiä 97 maahanmuuttajille terveyspalveluita tarjoavaa keskusta joista 34 oli lopettanut toimintansa järistysten seurauksena.[[76]](#footnote-76) Raportissa terveyssektorin maanjäristyksissä kokemien vahinkojen rahalliseksi arvoksi arvioidaan 4,3 miljardia dollaria, joista 2,4 miljardia tarvitaan erikoissairaanhoitoa tarjoavien sairaaloiden kunnostamiseen ja korjauskelvottomiksi vahingoittuneiden sairaalarakennusten jälleenrakentamiseen. Maanjäristysten jälkeen järistysalueelle perustettiin 35 kenttäsairaalaa ja lähetettiin yli 26 000 lääkäriä ja muuta lääkintähenkilöä. Telttakaupunkeihin ja joihinkin väestökeskuksiin perustettiin (oletettavasti hätätilaensiapua tarjoavia) valmiusyksiköitä (*emergency response units*) ja alueella toimi 116 psykososiaalista tukea tarjoavaa tiimiä.[[77]](#footnote-77)

OCHA:n 11.4.2023 julkaiseman katsauksen mukaan YK:n koordinoimaa, terveyteen ja ravitsemukseen liittyvää apua pyritään tarjoamaan 5,2 miljoonalle henkilölle. Katsauksen julkaisuhetkellä apua oli tarjottu 31 100 henkilölle. Terveydenhuollon osalta YK:n koordinoiman humanitaarisen avun piirissä oli koulutettu 1 500 Turkin terveysministeriön ja perhe- ja sosiaalipalveluministeriön kenttätyöntekijää. 11 000 syöpä- ja leukemiapotilasta oli saanut hoitoa ja evakuoitu yhdessä perheidensä kanssa. Seksuaali- ja lisääntymisterveyteen liittyviä palveluita oli tarjottu 6 800 henkilölle ja 13 300 henkilölle oli tarjottu äitiys- tai intiimihygieniapakkauksia (*dignity kit*).[[78]](#footnote-78) OCHA:n katsauksen mukaan maanjäristysalueiden asukkaiden terveydenhuoltoon liittyvät tarpeet ovat edelleen suuria terveydenhuoltojärjestelmän ollessa merkittävällä tavalla ylikuormittunut. Maanjäristysten aiheuttamat loukkaantumiset ja sairaudet vaativat kiireellistä ja jatkuvaa hoitoa, ja kroonisesti sairaiden hoidossa on ilmennyt häiriöitä. Sairaaloita ja muita terveydenhoitolaitoksia on tuhoutunut tai ne ovat kärsineet vahinkoa. OCHA:n mukaan tilanteella on eniten vaikutusta lasten, naisten, vanhusten ja vammaisten asemaan. Olosuhteiden todetaan olevan suotuisat infektioiden sekä ilman ja veden välityksellä tarttuvien tautien leviämiselle.[[79]](#footnote-79) OCHA:n 17.4.2023 julkaiseman raportin mukaan YK:n koordinoima, terveys- ja ravitsemuspalveluihin liittyvä humanitaarinen apu oli tavoittanut järistysalueilla 13.4.2023 mennessä 136 208 henkeä.[[80]](#footnote-80)

Turkin hallituksen maaliskuussa 2023 julkaiseman raportin mukaan helmikuun maanjäristykset lisäsivät kuolemantapausten, loukkaantumisten, traumojen ja sisäisten siirtymien seurauksena suuresti psykososiaalisen tuen tarvetta ja heikensivät samalla tällaisen tuen saatavuutta.[[81]](#footnote-81) Raportin mukaan miljoonat järistysalueiden asukkaat ovat kokemustensa traumatisoimia. Väestön työkyvyttömyysasteen (*disability rates*) arvioidaan kasvaneen amputaatioiden ja muiden loukkaantumisten sekä ihmisten korkean stressitason takia. Naisten erityiset terveydenhuoltoon liittyvät tarpeet vaativat maanjäristysten jälkeen erityistä huomiota. Raportin mukaan järistysalueella oleskelee 226 000 raskaana olevaa naista, ja synnyttäviä naisia arvioidaan olevan kuukausittain 25 000. Palveluissa tapahtuvien häiriöiden ja palveluihin pääsyyn liittyvien esteiden lisääntyminen muodostavat näille naisille (muuta alueen väestöä) suuremman riskin. Myös kroonisista sairauksista kuten diabeteksestä ja kroonisista sydän- ja verisuonitaudeista kärsivien henkilöiden komplikaatioriskin todetaan olevan tavallista suurempi hoidon jatkumista uhkaavien häiriöiden takia. Näiden tekijöiden arvioidaan lisäävän tulevaisuudessa sairastavuusalttiutta ja kuolleisuutta järistysalueiden väestön keskuudessa.[[82]](#footnote-82)

### Suojeluun liittyvät palvelut

Turkin hallituksen maaliskuussa 2023 julkaiseman raportin mukaan maanjäristykset vaikeuttivat järistysalueilla sosiaalihuollon peruspalveluiden tarjoamista. Infrastruktuurin vahingoittuminen ja maanjäristysten vaikutukset sosiaalihuollon henkilökuntaan ja heidän perheisiinsä laskivat maakuntien sosiaalipalveluiden toimintakykyä. Jotkin palveluista palautettiin väliaikaisesti toimintaan naapurimaakunnista saapuneen henkilöstön avulla. Järistysalueiden ulkopuolella sijaitseviin maakuntiin suuntautuva muuttoliike on myös kuormittanut näiden maakuntien sosiaalipalveluita.[[83]](#footnote-83) OCHA:n 6.4.2023 julkaiseman raportin mukaan maanjäristysalueilla on kriittinen tarve terveydenhuoltoon, asumusten korjaamiseen, uudelleensijoittamiseen ja koulutukseen liittyviä palveluita koskevalle tiedolle. Raportissa arvioidaan, että tietoon pääsy saattaa olla haastavaa vammaisille, naisille ja syrjäisillä alueilla eläville henkilöille.[[84]](#footnote-84)

Turkin hallituksen maaliskuussa 2023 julkaiseman raportin mukaan helmikuun maanjäristykset lisäsivät hyväksikäytön, väkivaltaisten hyökkäysten (*assault*) ja pahoinpitelyiden riskiä useiden haavoittuvien ryhmien kohdalla. Käsittelypolkujen ja virallisten valitus- ja ilmoitusmekanismien puute aiheuttaa huolta lapsille tilanteesta koituvista turvallisuusriskeistä ja naisiin, vammaisiin ja yksinään oleviin lapsiin kohdistuvasta väkivallasta.[[85]](#footnote-85) Naiset ja tytöt kohtaavat turvallisuutensa ja perustarpeidensa täyttämisen osalta erityisiä haasteita peruspalveluihin ja elintärkeisiin avustustarvikkeisiin pääsyssä.[[86]](#footnote-86) OCHA:n 11.4.2023 julkaiseman katsauksen mukaan naisilla on Turkissa perinteisten normien seurauksena tavallisesti vähemmän ansaintamahdollisuuksia, mikä lisää heidän köyhyysriskiään.[[87]](#footnote-87) Turkin hallituksen raportissa naisten kohtaamien haasteiden esitetään olevan erityisen akuutteja raskaana olevien ja imettävien naisten, vammaisten naisten, naimattomien naisten, yksinhuoltajaäitien ja naisjohtoisten kotitalouksien sekä maaseudulta kotoisin olevien naisten kohdalla.[[88]](#footnote-88) OCHA:n mukaan ahtaat elinolosuhteet muodostavat riskin väliaikais- ja hätätilamajoituksessa eläville naisille. OCHA:n mukaan naisiin, tyttöihin ja muihin haavoittuvassa asemassa oleviin kohdistuvat väkivalta- ja häirintätapaukset ovat lisääntyneet, minkä lisäksi humanitaariset partnerijärjestöt ovat raportoineet myös ei-toivotuista raskauksista ja lisääntyneestä sukupuolitautien riskistä.[[89]](#footnote-89)

OCHA:n 11.4.2023 julkaiseman katsauksen mukaan helmikuun 2023 maanjäristykset vaikuttivat noin 2,5 miljoonaan lapseen, jotka ovat erityisen humanitaarisen avun tarpeessa. OCHA toteaa lasten altistuneen monenlaisille traumaattisille kokemuksille kuten uudelleensijoittamiselle (*relocation*), kodin menetykselle, koulunkäynnissä tapahtuneille häiriöille, vanhempien, sukulaisten tai ystävien kuolemille sekä loukkaantumisille ja muille terveyteen liittyville ongelmille. Katsauksen mukaan stressistä kärsivät perheet saattavat turvautua lapsiin liittyviin negatiivisiin selviytymiskeinoihin kuten lapsiavioliittoihin, lapsityöhön, lasten ottamiseen pois kouluista, lisääntyvässä määrin lapsiin kohdistuviin pahoinpitelyihin, kerjäämiseen tai erityisen riskialttiisiin selviytymiskeinoihin (*engagement in high-risk activities*)[[90]](#footnote-90).[[91]](#footnote-91)

OCHA:n 11.4.2023 julkaiseman katsauksen mukaan YK:n koordinoimia, suojeluun liittyviä palveluita pyritään tarjoamaan 2 miljoonalle henkilölle. Katsauksen julkaisuhetkellä palveluita oli tarjottu 137 130 henkilölle, joista 53 % oli naisia tai tyttöjä. Lastensuojelupalveluita tai psykososiaalista tukea oli annettu 2 932 lapselle ja yksilöllistä psykososiaalista tukea ja neuvontaa 5 730 aikuiselle. Neuvontapalvelut (*case management services*) tavoittivat 29 808 henkilöä.[[92]](#footnote-92) UNICEFin 17.4.2023 julkaiseman raportin mukaan yhteensä 178 240 lasta ja heidän huoltajaansa on saanut mielenterveysapua tai psykososiaalista tukea ja 34 327 henkilölle on tarjottu pääsy turvallisiin tiloihin, joissa annetaan usean eri humanitaarisen sektorin piiriin lukeutuvaa apua. UNICEFin mukaan Turkissa oli paikannettu 13.4.2023 mennessä 1 915 yksin olevaa lasta (*unaccompanied children*), joista 1 867 on joko palautettu perheensä luokse tai otettu pitkäaikaisen hoidon (*long-term alternative care*) piiriin. 48 lapsen osalta perheiden jäljittämistä jatketaan perheiden uudelleenyhdistämisen mahdollistamiseksi.[[93]](#footnote-93)

### Koulutusjärjestelmä

Turkin hallituksen maaliskuussa 2023 julkaiseman raportin mukaan maanjäristyksistä eniten kärsineiden 11 maakunnan alueella toimi ennen järistyksiä 11 699 koulua (*educational institution*).[[94]](#footnote-94) Raportissa esitetään erilaisia arvioita maanjäristysalueiden koulurakennusten kärsimistä vahingoista. Raportin varsinaisessa koulutussektorin kärsimiä tuhoja käsittelevässä osiossa esitetään, että 72 koulurakennusta (*educational facility*) olisi tuhoutunut, minkä lisäksi 504 rakennusta olisi kärsinyt rakennuksen purkamista edellyttävää vahinkoa, 313 kohtalaista vahinkoa ja 2 533 vähäistä vahinkoa. Samassa yhteydessä raportissa todetaan, että kaikkien koulurakennusten kärsimiä tuhoja ei kuitenkaan ole vielä arvioitu.[[95]](#footnote-95) Raportin tiivistelmäosiossa esitetään puolestaan edellisestä poikkeava, 6.3.2023 päivitetty arvio, jonka mukaan koulurakennuksista 1 842 olisi tuhoutunut täydellisesti, minkä lisäksi 637 rakennusta olisi kärsinyt osittaista vahinkoa ja 17 951 vähäistä vahinkoa.[[96]](#footnote-96)

Saatavilla olevien tietojen perusteella miljoonien oppilaiden koulunkäynti häiriintyi maanjäristysten seurauksena.[[97]](#footnote-97) Turkin hallituksen maaliskuussa 2023 julkaistun raportin mukaan jopa yli 7,1 miljoonan oppilaan (ml. aikuisopiskelijat) säännöllinen koulutyö häiriintyi järistysten seurauksena, ja 242 904 esi- tai perusopetuksen piirissä olevaa lasta ja määrittelemätön määrä yliopisto-opiskelijoita siirtyi opiskelemaan järistysalueen ulkopuolella toimiviin kouluihin tai yliopistoihin.[[98]](#footnote-98) OCHA:n 11.4.2023 julkaisemassa katsauksessa esitetään, että lähes 4 miljoonan lapsen koulunkäynti olisi häiriintynyt järistysten yhteydessä. Tämä luku pitää sisällään noin 350 000 pakolais- ja maahanmuuttajalasta. OCHA:n mukaan arviot ovat osoittaneet tarpeen lapsille ja heidän opettajilleen tarjotun psykososiaalisen tuen priorisoimiseen ja kiireellisen tarpeen vahingoittuneiden koulujen kunnostamiseen, opettajien ja koululaisten turvallisuuden takaamiseen ja väliaikaisten opetustilojen perustamiseen.[[99]](#footnote-99)

UNICEFin 17.4.2023 julkaistun raportin mukaan Turkin opetusministeriö on aloittanut opetuksen uudelleen maanjäristysalueen maakunnissa toimivissa oppilaitoksissa ja lähes 1,5 miljoonaa (1 495 648) oppilasta on uudelleenaloittanut koulunkäynnin alueen kouluissa. Lisäksi noin 254 000 oppilasta on muuttanut perheineen järistysalueen ulkopuolella sijaitseviin maakuntiin ja ilmoittautuneet oppilaiksi Ankaran, Antalyan, Istanbulin ja Mersinin julkisiin kouluihin. 27 462 aiemmin järistysalueen ulkopuolelle siirtyneen oppilaan esitetään muuttaneen perheineen takaisin järistysalueilla sijaitseville kotialueilleen.[[100]](#footnote-100) Raportin mukaan opetusta jatkettiin 1.3. alkaen Diyarbakırin, Kilisin ja Şanlıurfan maakunnissa, 13.3. alkaen Adanan, Gaziantepin ja Osmaniyen maakunnissa sekä 27.3. alkaen viidessä Adıyamanin maakunnan piirikunnassa[[101]](#footnote-101), seitsemässä Hatayn piirikunnassa[[102]](#footnote-102), kahdessa Kahramanmaraşin piirikunnassa[[103]](#footnote-103) ja kahdeksassa Malatyan piirikunnassa[[104]](#footnote-104).[[105]](#footnote-105) OCHA:n 17.4.2023 julkaiseman raportin mukaan koulutukseen liittyvät humanitaariset tarpeet olivat kuitenkin hyvin suuria erityisesti väliaikaisilla uudelleensijoitusalueilla (*temporary relocation sites*) toimivissa väliaikaisissa opetustiloissa, telttakaupungeissa ja epämuodollisilla asuinalueilla.[[106]](#footnote-106)

## Onko maanjäristyksillä ollut vaikutusta järistysalueiden yleiseen turvallisuustilanteeseen? Millaisista turvallisuusvälikohtauksista tai muista levottomuuksista on raportoitu?

### 3.1. Väestöryhmien väliset jännitteet ja turvallisuusvälikohtaukset

Iso-Britannian yleisradioyhtiö BBC:n 11.2.2023 julkaiseman uutisartikkelin mukaan eteläisessä Turkissa puhjenneet levottomuudet olivat aiheuttaneet paikoin ongelmia alueella käynnissä oleville pelastustöille. Saksalaisten pelastustyöntekijöiden ja Itävallan armeijan kerrotaan keskeyttäneen maanjäristyksen uhrien etsintäoperaatiot nimeltä mainitsemattomien ryhmien välisten yhteenottojen takia. Itävallan armeijan tiedottaja ilmoitti lauantaina 11.2.2023, että kymmenet Hatayn maakunnassa katastrofiapua toimittavat Itävallan joukot hakeutuivat suojaan tunnistamattomien ryhmien välisten yhteenottojen takia. Tiedottajan mukaan ”ryhmien” (*factions*) välinen vihanpito oli lisääntynyt alueella. Itävallan puolustusministeriön mukaan Turkin armeijan joukot ryhtyivät turvaamaan suojelua, minkä seurauksena pelastusoperaatioita kyettiin jatkamaan. Myös katastrofiapua tarjoavan ISAR-järjestön Saksan toimiston ja Saksan liittovaltion pelastuspalveluista vastaavan viraston (TSW) kerrotaan keskeyttäneen pelastusoperaatiot turvallisuushuolien takia. Myös ISARin tiedottaja kertoi ”ryhmien” välisiä yhteenottoja koskevan raportoinnin lisääntymisestä ja alueella kuulluista laukauksista. BBC:n haastattelema, ISARin operaatioista vastaava johtaja Steven Bayer arvoi alueen turvallisuustilanteen heikkenevän ”ruoan, veden ja toivon” ehtyessä.[[107]](#footnote-107)

Käytettävissä olevista lähteistä ei löytynyt tässä vaiheessa tietoa muista BBC:n uutisartikkelissa kuvatun kaltaisista eri (aseellisten) ryhmien välisistä yhteenotoista. Lähteistä ei löytynyt tässä vaiheessa myöskään tietoa siitä, mistä kuvatuissa yhteenotoissa oli tarkalleen kyse ja ketkä olivat niiden osapuolina. Kansainvälisen Lääkärit ilman rajoja (MSF) -kansalaisjärjestön mukaan maanjäristysalueiden kaupungeissa ilmenee ryhmien välisiä jännitteitä (*tensions between groups*), jotka liittyvät saatavilla olevien resurssien niukkuuteen.[[108]](#footnote-108) Eri uutislähteissä nämä väestöryhmien väliset jännitteet on yhdistetty erityisesti siihen, miten järistysalueiden turkkilainen valtaväestö suhtautuu alueella oleskeleviin syyrialaispakolaisiin.[[109]](#footnote-109) Eri uutislähteiden perusteella valtaväestö on syyttänyt syyrialaispakolaisia esimerkiksi järistysalueella tapahtuvasta ryöstelystä.[[110]](#footnote-110) Kansainvälisen ihmisoikeusjärjestö Amnesty Internationalin 23.2.2023 julkaiseman raportin mukaan järjestön tietoon oli tullut tapauksia, joissa sekä siviilit että Turkin valtion edustajat ovat kohdistaneet syyrialaispakolaisiin rasistisiksi hyökkäyksiksi ja/tai vihapuheeksi luokiteltavia tekoja, joihin on liittynyt fyysistä väkivaltaa ja suusanallista häirintää.[[111]](#footnote-111)

### 3.2. Ryöstely ja Turkin turvallisuusjoukkojen toteuttamat oikeudenloukkaukset

Turkin valtion uutistoimisto Anadolu uutisoi 11.2.2023 Turkin turvallisuusjoukkojen pidättäneen ainakin 99 henkilöä epäiltyinä maanjäristyksissä vahingoittuneiden kotien ryöstelystä ja järistyksen uhreille soitetuista huijauspuheluista. Uutisen mukaan ryöstelystä epäiltyjä henkilöitä pidätettiin Hatayn, Adanan, Adıyamanin, Gaziantepin, Kahramanmaraşin, Malatyan, Osmaniyen ja Şanlıurfan maakunnissa.[[112]](#footnote-112) Amnesty Internationalin ja Human Rights Watchin 5.4.2023 julkaiseman katsauksen mukaan maanjäristysalueilla on raportoitu tapauksia, joissa ihmiset ovat syyllistyneet varkauksiin ja kotien ja kauppojen ryöstelyyn, ja maanjäristysten jälkeinen tilanne on muodostanut lainvalvonnasta vastaaville viranomaisille ”valtavan turvallisuushaasteen”.[[113]](#footnote-113) Katsauksessa keskitytään kuitenkin pääasiassa Turkin turvallisuusjoukkojen mahdollisesti syyttömiin henkilöihin kohdistamiin pahoinpitelyihin, jotka on huomioitu myös eri uutislähteissä[[114]](#footnote-114).

Amnesty Internationalin ja Human Rights Watchin mukaan maanjäristysalueille lähetetyt, lainvalvonnasta vastanneet viranomaiset ovat pahoinpidelleet, kiduttaneet ja kohdelleet muilla tavoin huonosti henkilöitä, joiden on epäilty syyllistyneen varkauksiin tai ryöstelyyn. Human Rights Watchin Euroopasta ja Keski-Aasiasta vastaavan johtajan Hugh Williamsonin mukaan järjestöt olivat saaneet uskottavia tietoja tapauksista, joissa Turkin poliisin, santarmin (turk. *jandarma*) ja asevoimien henkilöstö olisi kohdistanut rikoksista epäiltyihin henkilöihin pitkäkestoista pahoinpitelyä sekä epävirallisia ja mielivaltaisia kiinniottoja. Williamsonin mukaan viranomaiset käyttävät luonnonkatastrofin seurauksena julistettua hätätilaa valtuutuksena ihmisten kiduttamiseen, huonoon kohteluun ja jopa mielivaltaiseen surmaamiseen. Yhden henkilön raportoidaan kuolleen poliisin huostassa kidutuksen seurauksena.[[115]](#footnote-115)

Amnesty Internationalin ja Human Rights Watchin mukaan järjestöjen vahvistamissa tapauksissa oli pahoinpidelty (ja kidutettu) 34 henkilöä. Tämän lisäksi järjestöjen tietoon oli tullut myös muita tapauksia, joita ei oltu kyetty vahvistamaan. Vahvistetuista tapauksista 31 tapahtui Hatayn maakunnassa sijaitsevassa Antakyan kaupungissa. Useimmat uhrit kuvasivat joutuneensa polisiin, santarmin tai sotilaiden pidättämäksi joko osallistuessaan tuhoutuneisiin rakennuksiin liittyviin etsintä- ja pelastusoperaatioihin tai ollessaan läpikulkumatkalla Antakyan eri kaupunginosissa. Turkin turvallisuusjoukkojen jäsenten ohella myös avustustyöntekijät osallistuivat neljässä tapauksessa uhrien pahoinpitelyyn. Tapauksista neljässä hyökkäysten uhrit olivat syyrialaispakolaisia ja niissä havaittiin merkkejä muukalaisvihaan liittyvistä motiiveista. Pahoinpitelyiden uhreja ei otettu valtaosassa tapauksista virallisesti poliisin huostaan, vaan heidät pahoinpideltiin välittömästi pidätyksen yhteydessä. Raportin mukaan pidätykset johtivat vain kahdessa tapauksessa uhreihin myöhemmin kohdistuneisiin rikostutkintoihin, mikä synnyttää vakavan epäilyksen siitä, että pidätykset olivat laittomia.[[116]](#footnote-116)

Lähi-idän tilanteeseen erikoistuneen Al-Monitor-verkkolehden 5.4.2023 julkaiseman, toimittaja Amberin Zamanin laatiman artikkelin mukaan Turkin turvallisuusjoukot ovat kohdistaneet maanjäristysalueella oleskeleviin ihmisiin satunnaiselta vaikuttavaa väkivaltaa, jonka seurauksena ainakin yksi henkilö on saanut surmansa poliisin huostassa. Artikkelin mukaan turvallisuusjoukkojen väkivallan uhreja syytetään useimmissa tapauksissa varkauksista ja ryöstelystä ilman todisteita. Artikkelissa haastateltu Progressive Lawyers’ Association -asianajajajärjestön johtaja Ümit Büyükdağ esittää järistysalueen kaoottisen toimintaympäristön ja valtion valvonnan puutteen pahentaneen tilannetta ja ikään kuin tarjonneen turvallisuusjoukoille mahdollisuuden rankaisemattomuuteen. Büyükdağin mukaan hänen järjestönsä on dokumentoinut tapauksia, joissa turvallisuusviranomaiset ovat liikkuneet järistysalueella siviilivaatteissa, rekisterikilvettömillä ja merkitsemättömillä ajoneuvoilla kuin ”metsästäen [sopivia] uhreja”. Lisäksi Büyükdağ esittää, että järistysalueille julistettu hätätila on ollut lähtökohtaisesti tarpeeton ja toiminut lisäverukkeena turvallisuusjoukkojen laittomuuksille.[[117]](#footnote-117)

Saksalainen Deutsche Welle (DW) -uutiskanava uutisoi 16.2.2023 Turkin maanjäristysalueilla väitetysti ryöstelyyn syyllistyneisiin henkilöihin kohdistuvasta väkivallasta. Uutisessa käsitellään useampia järistysalueilla sattuneita tapauksia, joissa ryöstelystä syytettyjä henkilöitä on pahoinpidelty poliisin ja vartijoiden (*security guards*) toimesta. Lisäksi raportissa huomioidaan internetissä hetken aikaa levinnyt video, jossa esiintyy mahdollisesti kolme ”ryöstelyn” perusteella surmattua pakolaista. Uutisen mukaan turkkilaiset oikeistopopulistit ja nationalistit ovat lietsoneet verkossa järistysten jälkeen pakolaisten ja muiden vähemmistöjen vastaista mielialaa.[[118]](#footnote-118) Kuten edellä käy ilmi, Turkin valtaväestö on syyttänyt järistysalueella oleskelevia syyrialaispakolaisia alueella tapahtuvasta ryöstelystä.

## Lähteet

AA (Anadolu Ajansı) / Aydogan, Merve 11.2.2023. *Turkish security teams crack down on looters in quake-ravaged areas*. <https://www.aa.com.tr/en/turkiye/turkish-security-teams-crack-down-on-looters-in-quake-ravaged-areas/2816253> (käyty 20.4.2023).

AA / Dag, Burak & Erikan, Ibrahim 23.2.2023. *Another earthquake hits Türkiye’s southernmost Hatay province*. <https://www.aa.com.tr/en/turkiye/another-earthquake-hits-turkiye-s-southernmost-hatay-province/2829465> (käyty 24.4.2023).

AIDA (Asylum Information Database) & ECRE (European Council on Refugees and Exiles) 2021. *Country Report: Türkiye.* <https://asylumineurope.org/reports/country/turkiye/content-temporary-protection/movement-and-mobility/freedom-movement/> (käyty 24.4.2023).

Amnesty International 23.2.2023. *Türkiye/Syria: A human rights response to the 6 February earthquakes*. <https://www.amnesty.org/en/wp-content/uploads/2023/02/EUR4464702023ENGLISH-1.pdf> (käyty 24.4.2023).

BBC / Armstrong, Kathryn & Rhoden-Paul, Andre 11.2.2023. *Turkey-Syria earthquake death toll passes 28,000 as rescue hopes dwindle*. <https://www.bbc.com/news/world-middle-east-64608535> (käyty 19.4.2023).

DW (Deutsche Welle) / Topcu, Elmas 16.2.2023. *Turkey: Violence against alleged looters in earthquake zone*. <https://www.dw.com/en/turkey-violence-against-alleged-looters-in-earthquake-zone/a-64715204> (käyty 21.4.2023).

The Government of Türkiye 27.3.2023. *Türkiye Earthquakes Recovery and Reconstruction Assessment* (TERRA)*.* [Julkaisuajankohta tarkistettu Reliefweb-portaalista.] <https://www.sbb.gov.tr/wp-content/uploads/2023/03/Turkiye-Recovery-and-Reconstruction-Assessment.pdf> (käyty 19.4.2023).

The Guardian / Michaelson, Ruth 21.2.2023. *Turkey hit by two more powerful earthquakes two weeks after disaster*. <https://www.theguardian.com/world/2023/feb/20/turkey-new-6-point-4-magnitude-earthquake-hatay> (käyty 24.4.2023).

Human Rights Watch

5.4.2023. *Turkey: Police and Gendarmerie Abuses in Earthquake Zone*. <https://www.hrw.org/news/2023/04/05/turkey-police-and-gendarmerie-abuses-earthquake-zone> (14.4.2023).

22.3.2023. *Turkey: Suspend Time Limit on Travel Outside Quake Zone.* <https://www.hrw.org/news/2023/03/22/turkey-suspend-time-limit-travel-outside-quake-zone> (käyty 21.4.2023).

IOM (International Organization for Migration) 1.3.2023. *2023 Earthquakes Displacement Overview – Türkiye*. <https://reliefweb.int/attachments/a064c286-3a66-4520-8848-08d988b3fbc0/2023%20Earthquakes%20Displacement%20Overview.pdf> (käyty 21.4.2023).

Al Jazeera/ Ibrahim, Arwa 24.2.2023. *Syrian refugees in Turkey face return to quake-stricken areas*. <https://www.aljazeera.com/news/2023/2/24/syrian-refugees-in-turkey-face-return-to-quake-stricken-areas> (käyty 21.4.2023).

Al-Monitor / Zaman, Amberin 5.4.2023. *Turkey’s earthquake victims face torture and abuse by security forces, rights groups say*. <https://www.al-monitor.com/originals/2023/04/turkeys-earthquake-victims-face-torture-and-abuse-security-forces-rights-groups> (käyty 20.4.2023).

MEE (Middle East Eye) / Inanc, Yusuf Selman 13.2.2023. *Turkey earthquake: Grief gives way to anger as anti-Syrian sentiment boils*. <https://www.middleeasteye.net/news/turkey-earthquake-grief-gives-way-anger-anti-syrian-sentiment-boils> (käyty 24.4.2023).

MEE / Soylu, Ragip 6.3.2023. *What went wrong with Turkey's earthquake response?* <https://www.middleeasteye.net/big-story/turkey-earthquake-response-what-went-wrong> (käyty 24.4.2023).

MSF (Médecins sans frontières) 11.4.2023. *After the dust settles: The mental health needs in Türkiye*. <https://www.msf.org/mental-health-support-people-affected-earthquakes-t%C3%BCrkiye> (käyty 20.4.2023).

OCHA (The United Nations Office for Coordination of Humanitarian Affairs)

17.4.2023. *Türkiye: 2023 Earthquakes Situation Report No. 14, as of 13 April 2023.* [Julkaisuajankohta tarkistettu Reliefweb-portaalista.] <https://reliefweb.int/attachments/0266f3dc-1287-493f-8b7a-50339db04207/SitRep_13%20April%20FINAL.pdf> (käyty 20.4.2023).

11.4.2023. *Türkiye Earthquake. Humanitarian Needs and Response Overview. Türkiye.* <https://reliefweb.int/attachments/8e65a6e3-9df1-4af0-89c2-2d6083093d3c/TURKIYE%20EARTHQUAKE%20NEEDS%20AND%20RESPONSE%20OVERVIEW_Final%20%281%29.pdf> (käyty 14.4.2023).

6.4.2023. *Türkiye: 2023 Earthquakes Situation Report No. 13, As of 6 April 2023.* <https://reliefweb.int/attachments/da1fa094-cec6-48c4-b8e2-b4d3db547bc5/FINAL_SitRep_6April.pdf> (käyty 20.4.2023).

Reuters / Gebeily, Maya, Ali Kucukgocmen & Henriette Chacar 13.2.2023. *Earthquake fans anti-Syrian sentiment in Turkey amid desperate conditions.* <https://www.reuters.com/world/middle-east/earthquake-fans-anti-syrian-sentiment-turkey-amid-desperate-conditions-2023-02-13/> (käyty 21.4.2023).

Reuters / Kawoosa, Vijdan Mohammad 1.3.2023. *10,000 tremors.* <https://www.reuters.com/graphics/TURKEY-QUAKE/AFTERSHOCKS/dwpkdzklevm/> (käyty 24.4.2023).

Time / Burga, Solcyre 15.2.2023. *The Failures of Turkey's Earthquake Response*. <https://time.com/6255634/earthquake-turkey-syria-erdogan-rescue/> (käyty 24.4.2023).

Turkey recap / Çetin, Rabia 14.2.2023. *Adıyaman overlooked: Residents express anger as earthquake death toll grows*. <https://turkeyrecap.substack.com/p/adyaman-overlooked-residents-express> (käyty 24.4.2023).

UNICEF (United Nations Children's Fund) 17.4.2023. *Türkiye. Humanitarian Situation Report No. 8. 4 – 11 April 2023*. Saatavilla osoitteessa: <https://reliefweb.int/attachments/ef2fbbc4-0484-4d64-92c5-a33da86a7466/servlet.FileDownload.pdf> (käyty 20.4.2023).

The Washington Post/ Dadouch, Sarah 20.2.2023. ‘*We had hope’: Antakya residents left to dig out themselves and their dead*. <https://www.washingtonpost.com/world/2023/02/20/we-had-hope-antakya-residents-left-dig-out-themselves-their-dead/> (käyty 24.4.2023).

The Washington Post/ Dadouch, Sarah & Louisa Loveluck 17.2.2023. *Facing anger after quakes, Syrians in Turkey wonder again: Where do we go?.* [https://www.washingtonpost.com/world/2023/02/17/facing-anger-after-quakes-syrians-turkey-wonder-again-where-do-we-go/](https://www.washingtonpost.com/world/2023/02/17/facing-anger-after-quakes-syrians-turkey-wonder-again-where-do-we-go/W) (21.4.2023).

World Bank/ GFDRR (Global Facility for Disaster Reduction and Recovery) 20.2.2023. *Global Rapid Post-Disaster Damage Estimation (GRADE) Report. February 6, 2023 Kahramanmaraş Earthquakes. Türkiye Report.* <https://documents1.worldbank.org/curated/en/099022723021250141/pdf/P1788430aeb62f08009b2302bd4074030fb.pdf> (käyty 24.4.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Ks. esim. YK:n humanitaaristen asioiden koordinointitoimiston (OCHA) 14.4.2023 julkaisema [raportti](https://reliefweb.int/attachments/c6032f9a-e7bc-4c1f-803f-2a0cd2dd179d/Situation%20Report%20-%20North-west%20Syria%20-%2014%20Apr%202023.pdf) maanjäristysten vaikutuksista Luoteis-Syyrian tilanteeseen. [↑](#footnote-ref-1)
2. Tiedot maanjäristysten voimakkuuksista vaihtelevat hieman lähteestä toiseen. Esimerkiksi Maailmanpankin alaisen Global Facility for Disaster Reduction and Recoveryn (GFDRR) 20.2.2023 julkaisemassa raportissa järistysten voimakkuuksiksi ilmoitetaan 7,8 ja 7,5 Richterin asteikolla. (World Bank / GFDRR 20.2.2023, s. 5.) Tiedot saattavat vaihdella myös yhden ja saman lähteen sisällä. Vertaa esim. tietoja lähteessä OCHA 11.4.2023, s. 5, 7. [↑](#footnote-ref-2)
3. The Government of Türkiye 27.3.2023, s. 8; IOM 1.3.2023, s. 2; OCHA 11.4.2023, s. 7. [↑](#footnote-ref-3)
4. The Government of Türkiye 27.3.2023, s. 8, (tarkemmin) 28–29; OCHA 11.4.2023, s. 7. [↑](#footnote-ref-4)
5. OCHA 11.4.2023, s. 7. [↑](#footnote-ref-5)
6. Reuters / Kawoosa 1.3.2023. [↑](#footnote-ref-6)
7. OCHA 11.4.2023, s. 5; World Bank/ GFDRR 20.2.2023, s. 5. [↑](#footnote-ref-7)
8. OCHA 11.4.2023, s. 5 [kartta]. [↑](#footnote-ref-8)
9. The Government of Türkiye 27.3.2023, s. 148. [↑](#footnote-ref-9)
10. Esimerkiksi The Guardianin 21.2.2023 julkaisemassa artikkelissa viitataan Turkin sisäministeri Süleyman Soylun lausuntoon, jonka mukaan Hatayn maakunnassa 20.2.2023 tapahtuneessa voimakkaassa jälkijäristyksessä olisi saanut surmansa ainakin kolme ja loukkaantunut 213 ihmistä, minkä lisäksi järistys olisi johtanut myös rakennusten romahtamiseen. (The Guardian / Michaelson 21.2.2023). Myöhemmin julkaistuissa lähteissä kyseisen jälkijäristyksen kerrotaan vaatineen kuusi kuolonuhria, mutta loukkaantuneista ei raportoida. Ks. esim. AA / Dag & Erikan 23.2.2023; Reuters / Kawoosa 1.3.2023. [↑](#footnote-ref-10)
11. Ks. esim. MEE / Soylu 6.3.2023; Time / Burga 15.2.2023. [↑](#footnote-ref-11)
12. Middle East Eyen (MEE) toimittaja Ragip Soylun mukaan apua ei saatu ”Adıyamanin ja Hatayn kaltaisiin kaupunkeihin” (*cities such as Adiyaman and Hatay*) ensimmäisten 48 tunnin aikana. MEE / Soylu 6.3.2023. Koska Hatay ei ole kaupunki vaan maakunta, Soylu viittaa todennäköisesti maakunnan suurimpaan kaupunkiin Antakyaan, johon liittyen Turkin hallinnon pelastustoimien viivästymisestä uutisoi myös esimerkiksi The Washington Post / Dadouch 20.2.2023. Adıyamanin kaupungin tilannetta käsitellään esimerkiksi Turkey recap -uutiskirjeen 14.2.2023 julkaisemassa reportaasissa, jonka mukaan monet kaupungin asukkaat esittivät avun puutteen johtaneen moniin kuolemiin, jotka olisivat olleet vältettävissä. Turkey recap / Çetin 14.2.2023. [↑](#footnote-ref-12)
13. Human Rights Watch 5.4.2023. OCHA:n mukaan hätätila julistettiin aluksi kymmeneen maakuntaan (Adana, Adıyaman, Diyarbakır, Gaziantep, Hatay, Kahramanmaraş, Kilis, Malatya, Osmaniye ja Şanlıurfa) ja se ulotettiin myöhemmin myös Elaziğin maakuntaan. OCHA 11.4.2023, s. 13. [↑](#footnote-ref-13)
14. Human Rights Watch 5.4.2023. [↑](#footnote-ref-14)
15. OCHA 6.4.2023, s. 2. [↑](#footnote-ref-15)
16. Raportissa syyrialaispakolaisista käytetään määritelmää ”Turkissa oleskeleva, väliaikaisen suojelun piiriin kuuluva maahanmuuttajaväestö”. [↑](#footnote-ref-16)
17. The Government of Türkiye 27.3.2023, s. 9, (tarkemmin) 13. [↑](#footnote-ref-17)
18. OCHA 11.4.2023, s. 2, 5. [↑](#footnote-ref-18)
19. IOM 1.3.2023, s. 1. [↑](#footnote-ref-19)
20. The Government of Türkiye 27.3.2023, s. 9, (tarkemmin) 38. [↑](#footnote-ref-20)
21. The Government of Türkiye 27.3.2023, s. 30. [↑](#footnote-ref-21)
22. Uutislähteen perusteella käytetty arvio on peräisin AFADilta. OCHA 11.4.2023, s. 5. [↑](#footnote-ref-22)
23. The Government of Türkiye 27.3.2023, s. 41. [↑](#footnote-ref-23)
24. The Government of Türkiye 27.3.2023, s. 148. [↑](#footnote-ref-24)
25. OCHA 11.4.2023, s. 9. Tuhojen maantieteellistä jakautumista tarkastellaan tarkemmin Maailmanpankin alaisen GFDRR:n 20.2.2023 julkaisemassa raportissa (World Bank / GFDRR 20.2.2023), josta myös tämä alustava arvio on oletettavasti peräisin (s. 12). [↑](#footnote-ref-25)
26. The Government of Türkiye 27.3.2023, s. 31. [↑](#footnote-ref-26)
27. The Government of Türkiye 27.3.2023, s. 9. [↑](#footnote-ref-27)
28. The Government of Türkiye 27.3.2023, s. 8. [↑](#footnote-ref-28)
29. Raportin mukaan määritelmä pitää sisällään terveydenhuolto-, koulutus-, teollisuus-, turismi-, energia-, viestintäsektorin sekä pienyritysten (*small tradespersons*) ja hartauspaikkojen kärsimät vahingot. [↑](#footnote-ref-29)
30. The Government of Türkiye 27.3.2023, s. 10. [↑](#footnote-ref-30)
31. The Government of Türkiye 27.3.2023, s. 149. [↑](#footnote-ref-31)
32. OCHA 11.4.2023, s. 2. [↑](#footnote-ref-32)
33. OCHA 11.4.2023, s. 14. [↑](#footnote-ref-33)
34. OCHA 11.4.2023, s. 7. [↑](#footnote-ref-34)
35. OCHA 11.4.2023, s. 11. [↑](#footnote-ref-35)
36. OCHA 11.4.2023, s. 7. [↑](#footnote-ref-36)
37. Raportin mukaan järistysalueelle on perustettu 332 telttakylää ja yhteensä 360 167 telttaa. [↑](#footnote-ref-37)
38. Raportin mukaan järistysalueille pyritään rakentamaan 189 konttikaupunkia ja 90 914 konttiasuntoa. [↑](#footnote-ref-38)
39. The Government of Türkiye 27.3.2023, s. 35. [↑](#footnote-ref-39)
40. The Government of Türkiye 27.3.2023, s. 51. [↑](#footnote-ref-40)
41. Maaliskuussa 2023 julkaistussa Turkin hallituksen raportissa kerrotaan, että järistysalueelle on perustettu 332 telttakylää ja yhteensä 360 167 telttaa. The Government of Türkiye 27.3.2023, s. 35. [↑](#footnote-ref-41)
42. Maaliskuussa 2023 julkaistussa Turkin hallituksen raportissa esitetään, että järistysalueille pyrittäisiin rakentamaan 189 konttikaupunkia ja 90 914 konttiasuntoa. The Government of Türkiye 27.3.2023, s. 35. [↑](#footnote-ref-42)
43. OCHA 6.4.2023, s. 1. [↑](#footnote-ref-43)
44. OCHA 11.4.2023, s. 6. [↑](#footnote-ref-44)
45. OCHA 17.4.2023, s. 1. [↑](#footnote-ref-45)
46. The Government of Türkiye 27.3.2023, s. 8 [↑](#footnote-ref-46)
47. IOM 1.3.2023, s. 1. IOM:n mukaan 28.2.2023 sisäisesti siirtymään joutuneita henkilöitä (IDP) arvioitiin olevan maakunnittain seuraavasti: Adana 52 779, Adıyaman 307 204, Diyarbakır 98 913, Elaziğ 28 090, Gaziantep 252 317, Hatay 774 483, Kahramanmaraş 489 149, Kilis 13 750, Malatya 320 100, Osmaniye 69 442 ja Şanlıurfa 58 895 sisäisesti siirtymään joutunutta. IOM 1.3.2023, s. 3– 13. [↑](#footnote-ref-47)
48. OCHA 11.4.2023, s. 5. [↑](#footnote-ref-48)
49. OCHA 6.4.2023, s. 1. [↑](#footnote-ref-49)
50. Avustuksen kokonaiskustannuksiksi arvioidaan 19,13 miljardia Turkin liiraa, minkä perusteella avustuksen kohteena on 1,913 miljoonaa kotitaloutta. [↑](#footnote-ref-50)
51. The Government of Türkiye 27.3.2023, s. 42. [↑](#footnote-ref-51)
52. OCHA 6.4.2023, s. 1. [↑](#footnote-ref-52)
53. Human Rights Watch 22.3.2023. Syyrialaisille Turkissa myönnettyyn ”väliaikaiseen suojeluun” liittyviä liikkumisrajoituksia käsitellään yksityiskohtaisemmin esimerkiksi lähteessä AIDA & ECRE 2021, s. 173–175. [↑](#footnote-ref-53)
54. Al Jazeeran uutisen perusteella maakunnat ovat Adana, Adıyaman, Diyarbakır, Gaziantep, Hatay, Kahramanmaraş, Kilis, Malatya, Osmaniye ja Şanlıurfa. [↑](#footnote-ref-54)
55. Al Jazeeran uutisen mukaan syyrialaisia siirtyi järistysten jälkeen ko. poikkeuksesta huolimatta myös Istanbuliin ja Turkin viranomaiset antoivat näille tapauskohtaisen harkinnan perusteella luvan oleskella kaupungissa enimmillään 60 päivän ajan. Al Jazeera / Ibrahim 24.2.2023. [↑](#footnote-ref-55)
56. Human Rights Watch 22.3.2023; Al Jazeera / Ibrahim 24.2.2023. [↑](#footnote-ref-56)
57. Al Jazeera / Ibrahim 24.2.2023. [↑](#footnote-ref-57)
58. Al Jazeera / Ibrahim 24.2.2023. [↑](#footnote-ref-58)
59. Human Rights Watch 22.3.2023. [↑](#footnote-ref-59)
60. Human Rights Watch 22.3.2023; Al Jazeera / Ibrahim 24.2.2023. [↑](#footnote-ref-60)
61. Al Jazeera / Ibrahim 24.2.2023. [↑](#footnote-ref-61)
62. Human Rights Watch 22.3.2023. [↑](#footnote-ref-62)
63. OCHA 11.4.2023, s. 8. [↑](#footnote-ref-63)
64. OCHA 17.4.2023, s. 3. [↑](#footnote-ref-64)
65. OCHA 17.4.2023, s. 3; OCHA 11.4.2023, s. 6. [↑](#footnote-ref-65)
66. The Government of Türkiye 27.3.2023, s. 36. [↑](#footnote-ref-66)
67. OCHA 6.4.2023, s. 6. [↑](#footnote-ref-67)
68. OCHA 17.4.2023, s. 3. [↑](#footnote-ref-68)
69. OCHA 11.4.2023, s. 6. [↑](#footnote-ref-69)
70. OCHA 6.4.2023, s. 2. [↑](#footnote-ref-70)
71. OCHA 11.4.2023, s. 39. [↑](#footnote-ref-71)
72. The Government of Türkiye 27.3.2023, s. 174. OCHA:n 17.4.2023 julkaisemassa raportissa tunnutaan esittävän, että opetus olisi pystytty aloittamaan 13.4.2023 mennessä uudelleen kaikissa paitsi yhdessä maanjäristysalueeseen lasketuista 11 maakunnasta (*schools have reopened in 10 out of 11 affected provinces*). OCHA viittaa väitteessään ilmeisesti Elazığin maakuntaan, vaikka tätä ei sanota suoraan raportissa. Käytettävissä olevista lähteistä ei löytynyt kuitenkaan tietoa siitä, että Elazığin kouluissa annettu opetus olisi keskeytetty järistyksen takia. Ks. OCHA 17.4.2023, s. 2. [↑](#footnote-ref-72)
73. OCHA 11.4.2023, s. 9. [↑](#footnote-ref-73)
74. Raportissa käytetyllä termillä *hospital building* viitataan oletettavasti sekä sairaaloihin että terveyskeskuksiin. [↑](#footnote-ref-74)
75. The Government of Türkiye 27.3.2023, s. 64. [↑](#footnote-ref-75)
76. The Government of Türkiye 27.3.2023, s. 156. [↑](#footnote-ref-76)
77. The Government of Türkiye 27.3.2023, s. 65. [↑](#footnote-ref-77)
78. OCHA 11.4.2023, s. 6. [↑](#footnote-ref-78)
79. OCHA 11.4.2023, s. 7. [↑](#footnote-ref-79)
80. OCHA 17.4.2023, s. 4. [↑](#footnote-ref-80)
81. The Government of Türkiye 27.3.2023, s. 202. [↑](#footnote-ref-81)
82. The Government of Türkiye 27.3.2023, s. 156. [↑](#footnote-ref-82)
83. The Government of Türkiye 27.3.2023, s. 201. [↑](#footnote-ref-83)
84. OCHA 6.4.2023, s. 2. [↑](#footnote-ref-84)
85. The Government of Türkiye 27.3.2023, s. 202. [↑](#footnote-ref-85)
86. The Government of Türkiye 27.3.2023, s. 202; OCHA 11.4.2023, s. 8. [↑](#footnote-ref-86)
87. OCHA 11.4.2023, s. 8. [↑](#footnote-ref-87)
88. The Government of Türkiye 27.3.2023, s. 202. [↑](#footnote-ref-88)
89. OCHA 11.4.2023, s. 11. [↑](#footnote-ref-89)
90. Termillä viitataan oletettavasti toimeentulon hankkimiseen lapsen terveyden kannalta vaarallisella tavalla. [↑](#footnote-ref-90)
91. OCHA 11.4.2023, s. 7. [↑](#footnote-ref-91)
92. OCHA 11.4.2023, s. 6. [↑](#footnote-ref-92)
93. UNICEF 17.4.2023, s. 1. [↑](#footnote-ref-93)
94. The Government of Türkiye 27.3.2023, s. 47. [↑](#footnote-ref-94)
95. The Government of Türkiye 27.3.2023, s. 53. [↑](#footnote-ref-95)
96. The Government of Türkiye 27.3.2023, s. 151. [↑](#footnote-ref-96)
97. The Government of Türkiye 27.3.2023, s. 151; OCHA 11.4.2023, s. 7. [↑](#footnote-ref-97)
98. The Government of Türkiye 27.3.2023, s. 151. [↑](#footnote-ref-98)
99. OCHA 11.4.2023, s. 7. [↑](#footnote-ref-99)
100. OCHA 17.4.2023, s. 1–2. [↑](#footnote-ref-100)
101. UNICEFin raportissa mainitut piirikunnat ovat Çelikhan, Gerger, Kahta, Samsat ja Sincik. [↑](#footnote-ref-101)
102. Raportissa mainitut piirikunnat ovat Altınözü, Arsuz, Dörtyol, Erzin, Payas, Reyhanlı ja Yayladağı. [↑](#footnote-ref-102)
103. Raportissa mainitut piirikunnat ovat Andırın ja Ekinözü. [↑](#footnote-ref-103)
104. Raportissa mainitut piirikunnat ovat Arapgir, Arguvan, Darende, Doğanyol, Hekimhan, Kale, Pütürge ja Yazıhan. [↑](#footnote-ref-104)
105. UNICEF 17.4.2023, s. 3 n14. [↑](#footnote-ref-105)
106. OCHA 17.4.2023, s. 2. [↑](#footnote-ref-106)
107. BBC / Armstrong & Rhoden-Paul 11.2.2023. [↑](#footnote-ref-107)
108. MSF 11.4.2023. [↑](#footnote-ref-108)
109. Ks. esim. Reuters / Gebeily, Kucukgocmen & Chacar 13.2.2023. Ks. myös The Washington Post / Dadouch & Loveluck 17.2.2023, jossa muutos valtaväestön suhtautumistavassa yhdistetään juuri saatavilla olevien resurssien niukkuuteen. [↑](#footnote-ref-109)
110. Ks. esim. MEE / Inanc 13.2.2023; Reuters / Gebeily, Kucukgocmen & Chacar 13.2.2023. [↑](#footnote-ref-110)
111. Amnesty International 23.2.2023, s. 6. [↑](#footnote-ref-111)
112. AA / Aydogan 11.2.2023. [↑](#footnote-ref-112)
113. Human Rights Watch 5.4.2023. [↑](#footnote-ref-113)
114. Ks. esim. DW / Topcu 16.2.2023; Al-Monitor / Zaman 5.4.2023. [↑](#footnote-ref-114)
115. Human Rights Watch 5.4.2023. [↑](#footnote-ref-115)
116. Human Rights Watch 5.4.2023. [↑](#footnote-ref-116)
117. Al-Monitor / Zaman 5.4.2023. [↑](#footnote-ref-117)
118. DW / Topcu 16.2.2023. [↑](#footnote-ref-118)